กรณีศึกษา Pizza Hut กับ The Pizza Company จากพันธมิตร สู่คู่แข่ง
พิซซ่าฮัท (Pizza Hut) กับ เดอะ พิซซ่า คอมปะนี (The Pizza Company) พิซซ่าสองแบรนด์นี้ คงเป็นที่คุ้นเคยสำหรับคนไทยมานาน
16 พ.ย. 2563

กรณีศึกษา Pizza Hut กับ The Pizza Company จากพันธมิตร สู่คู่แข่ง /โดย ลงทุนแมน
พิซซ่าฮัท (Pizza Hut) กับ เดอะ พิซซ่า คอมปะนี (The Pizza Company)
พิซซ่าสองแบรนด์นี้ คงเป็นที่คุ้นเคยสำหรับคนไทยมานาน
รู้ไหมว่า เดอะ พิซซ่า คอมปะนี
คือแบรนด์ที่แยกออกมาจาก พิซซ่าฮัท 
โดยมีจุดเริ่มต้นมาจากความขัดแย้ง
เรื่องเป็นอย่างไร?
ลงทุนแมนจะเล่าให้ฟัง
╔═══════════╗
Blockdit เป็นแพลตฟอร์ม สำหรับนักอ่าน และนักเขียน 
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ๆ 
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
พิซซ่าฮัท ก่อตั้งในปี พ.ศ. 2501 
โดยสองพี่น้อง แฟรงก์ และ แดน คาร์นีย์ ที่รัฐแคนซัส ประเทศสหรัฐอเมริกา
ภายในระยะเวลาเพียง 1 ปี พิซซ่าฮัท สามารถขยายสาขาเพิ่มได้ถึง 6 สาขา
การเติบโตที่ค่อนข้างรวดเร็ว ทำให้ทั้งคู่ตัดสินใจเริ่มนำระบบแฟรนส์ไชส์มาใช้ในปีต่อมา 
โดยสองพี่น้อง จะเป็นผู้อบรมวิธีการบริหารร้านพิซซ่าให้แก่ผู้ซื้อแฟรนส์ไชส์ในเวลานั้นด้วยตนเอง
ในปี พ.ศ. 2511 หรือ 10 ปีหลังจากก่อตั้ง พิซซ่าฮัท เริ่มขยายสาขาไปต่างประเทศครั้งแรก โดยเริ่มต้นที่ประเทศแคนาดา
ต่อมาในปี พ.ศ. 2520 เป๊ปซี่ โค อิงค์ ก็ได้เข้าซื้อกิจการพิซซ่าฮัทจากสองพี่น้องคาร์นีย์ และทำการขยายสาขาของพิซซ่าฮัทไปในอีกหลายประเทศทั่วโลก
ต่อมา เป๊ปซี่ โค อิงค์ ได้ตั้งบริษัทชื่อ Tricon Global Restaurants เพื่อมาเป็นผู้บริหารกลุ่มธุรกิจอาหารของเป๊ปซี่ โค อิงค์ รวมถึงพิซซ่าฮัทด้วย
ซึ่งปัจจุบัน Tricon Global Restaurants ถูกเปลี่ยนชื่อมาเป็นบริษัท Yum! Brands, Inc บริษัทเจ้าของแบรนด์อาหารรายใหญ่ของโลก (เช่น KFC, Pizza Hut, Taco Bell)
ในส่วนของพิซซ่าฮัท ปัจจุบัน มีสาขากระจายอยู่ทั่วโลกจำนวน 18,703 สาขา ด้วยจำนวนสาขามากขนาดนี้ ทำให้พิซซ่าฮัท เป็นแบรนด์ร้านพิซซ่าที่มีจำนวนสาขามากที่สุดในโลก
พิซซ่าฮัทเข้ามาในประเทศไทยครั้งแรก โดยนักธุรกิจชาวอเมริกัน สัญชาติไทย ที่ชื่อว่าคุณ “William E. Heinecke”
หลายคนคงคุ้นเคยชื่อนี้กันดีอยู่แล้ว 
เพราะคุณ William E. Heinecke ก็คือ ผู้ก่อตั้ง บริษัท ไมเนอร์ อินเตอร์เนชั่นแนล 
หรือที่นักลงทุนในตลาดหุ้นรู้จักกันในชื่อหุ้น MINT นั่นเอง
ปี พ.ศ. 2523 คุณ William ได้สิทธิ์มาสเตอร์ แฟรนไชส์ ในประเทศไทยของพิซซ่าฮัท และได้เปิดร้านพิซซ่าฮัทสาขาแรกที่พัทยา จังหวัดชลบุรี
ซึ่งเหตุผลที่เลือกพัทยาก่อน เพราะตอนนั้นคุณ William มองว่ามีทหารอเมริกันเข้ามาอาศัยอยู่กันมากเนื่องจากอยู่ในช่วงสงครามเวียดนาม
ผลคือ คุณ William คิดถูกจริงๆ
เพราะพิซซ่าฮัทสาขาแรก ได้การตอบรับเป็นอย่างดี 
ทำให้เขาตัดสินใจขยายสาขาเพิ่มขึ้นอย่างต่อเนื่อง
เมื่อ Tricon Global Restaurants เจ้าของสิทธิ์แฟรนไชส์พิซซ่าฮัท เห็นว่าธุรกิจร้านพิซซ่าฮัทในประเทศไทยกำลังไปได้สวย Tricon จึงต้องการเอาพิซซ่าฮัท มาบริหารเอง
เรื่องนี้ถึงขนาดนำไปสู่การฟ้องร้องเป็นคดีความ ซึ่งสุดท้ายแล้วผู้ที่ได้ครอบครองแบรนด์พิซซ่าฮัทในประเทศไทย ก็คือ Tricon Global Restaurants
เมื่อไม่สามารถเป็นเจ้าของพิซซ่าฮัทต่อไปได้ บริษัทไมเนอร์ของคุณ William ก็เลยปั้นแบรนด์พิซซ่าแบรนด์ใหม่ขึ้นมาเองเสียเลย
โดยใช้ชื่อว่า “เดอะ พิซซ่า คอมปะนี” และเปิดตัวครั้งแรกในปี พ.ศ. 2544
ซึ่งตอนนั้นหลายคนคิดว่าทุกคนจะหันไปทานพิซซ่าฮัท แต่จริงๆ แล้วทางไมเนอร์มีข้อได้เปรียบคือมีหน้าร้านของเดิมอยู่ ซึ่งสามารถเปลี่ยนป้ายจากแบรนด์พิซซ่าฮัท เป็น เดอะ พิซซ่า คอมปะนี ได้ทันที
ในทางกลับกัน พิซซ่าฮัท ต้องมานั่งเปิดสาขาเองใหม่ทั้งหมด ซึ่งต้องใช้เวลาในการดำเนินการนานมาก
และนั่นก็คือ จุดเริ่มต้นของสงครามพิซซ่า ระหว่าง 2 ค่าย นับแต่นั้นเป็นต้นมา
ปัจจุบัน เดอะ พิซซ่า คอมปะนี มีจำนวนสาขาในประเทศไทยกว่า 532 สาขา และยังมีแฟรนไชส์อยู่ในต่างประเทศ เช่น คูเวต, สหรัฐอาหรับเอมิเรตส์, ซาอุดีอาระเบีย, จีน, ฟิลิปปินส์, กัมพูชา
โดยผลประกอบการของ บริษัท เดอะ ไมเนอร์ ฟู้ด กรุ๊ป จำกัด (มหาชน) เจ้าของแบรนด์ เดอะ พิซซ่า คอมปะนี
พ.ศ. 2561 รายได้ 5,657 ล้านบาท กำไร 356 ล้านบาท
พ.ศ. 2562 รายได้ 6,072 ล้านบาท กำไร 269 ล้านบาท
ซึ่งต้องหมายเหตุว่า รายได้ของ ไมเนอร์ ฟู้ด กรุ๊ป มาจากแบรนด์อาหารหลากหลายแบรนด์นอกเหนือไปจาก เดอะ พิซซ่า คอมปะนี เช่น Bonchon, Sizzler, Swensen’s
ในส่วนพิซซ่าฮัท ต่อมาในปี พ.ศ. 2560 บริษัท ยัม เรสเทอรองตส์ อินเตอร์เนชั่นแนล (ประเทศไทย) จำกัด ที่แต่เดิมคือ Tricon Global Restaurants ที่ชนะคดีเครือไมเนอร์ ก็ได้ขายกิจการพิซซ่าฮัทในไทยให้แก่ บริษัท พีเอชแคปปิตอล จำกัด
ซึ่ง บริษัท พีเอช แคปปิตอล จำกัด เป็นบริษัทในเครือของบริษัท โทรีเซนไทย เอเยนต์ซีส์ จำกัด (มหาชน) หรือ TTA
โดยปัจจุบัน บริษัท พีเอช แคปปิตอล จำกัด คือ บริษัทที่บริหารจัดการกิจการและให้สิทธิ์แฟรนไชส์ ร้านพิซซ่าฮัท ทุกสาขาในประเทศไทย
ผลประกอบการของ บริษัท พีเอชแคปปิตอล จำกัด
ปี พ.ศ. 2561 รายได้ 1,719 ล้านบาท ขาดทุน 29 ล้านบาท
ปี พ.ศ. 2562 รายได้ 1,903 ล้านบาท กำไร 13 ล้านบาท
โดยบริษัท พีเอช แคปปิตอล จำกัด มองว่า ธุรกิจพิซซ่ายังมีโอกาสเติบโตอีกพอสมควร โดยเฉพาะในต่างจังหวัดที่ยังมีสาขาพิซซ่าฮัท อยู่จำนวนไม่มากนัก
อ่านมาถึงตรงนี้ก็คงจะได้รู้กันแล้ว
ว่าพิซซ่าสองแบรนด์ที่เราคุ้นเคยนี้เกิดมาจากความขัดแย้ง 
และความขัดแย้งนั้น ก็ทำให้เกิดแบรนด์ใหม่ขึ้นมาอีกแบรนด์หนึ่ง
ย้อนกลับไปที่จุดนั้น
ถ้าถามว่าในวันนั้น Tricon และไมเนอร์ เลือกที่จะเป็นมิตรกัน แทนที่จะเป็นศัตรูกัน
ก็น่าคิดว่า ในวันนี้ตลาดพิซซ่าในประเทศไทย จะเป็นอย่างไร..
----------------------
Blockdit เป็นแพลตฟอร์ม สำหรับนักอ่าน และนักเขียน 
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ๆ 
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
----------------------
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
References
-แบบ 56-1 ปี 2562, บริษัท ไมเนอร์ ฟู้ด กรุ๊ป จำกัด (มหาชน)
-
-
-
-แบบ 56-1 ปี 2562, บริษัท โทรีเซนไทย เอเยนต์ซีส์ จำกัด (มหาชน)
-
-
-
-